Vittorio Bersezio/Le miserie 'd monsú Travet/pàgina 32
Sena terssa

Madama, an gran toaleta, Marianin e detti.

TRAVET Oh là! Stavolta ij somne tuti? Podômne mangié? Brigida, porté a tavola. (Brigida via).

MADAMA TRAVET Guarda un po'. Vadne ben?

TRAVET Uh! quanta roba ch't'ses butate an testa! A m' smia che tut lolí a dev peisete.

MADAMA TRAVET Gnente d'autut. A l'è la moda.

TRAVET Ah! s'a l'è la moda anlora a peisa nen sicura.

BRIGIDA (portand la tarina) A son serví (Carlin a va subit a stesse a taula).

TRAVET Andôma a taula. (A va, Marianin d'co) E ti Rosa?

MADAMA TRAVET Për mi I j vad nen. Veustu ch'i m'macia? Tant j'eu pa fam. J'eu pià quaicosa prima c'a j vneissa 'l pruché a pëntneme. Mangié pura voiaitri, mi i stareú bele sí (a s'seta con tute le atenssion possibij e a s'amira).

CARLIN Cosa c'a j'è d'mnestra?

TRAVET D'ris e coi.

CARLIN Mi a m'pias nen lolí, mi i na veui nen.

TRAVET Comenssa nen a fé'l mat. La mnestra a l'è lon c'a fa mei e t'na mangèrass.

CARLIN No, no, no. T'm'as dime ch't'l'avrij dame la roba dossa, mi i veui la roba dossa.

MADAMA TRAVET Se la mnestra a j pias nen a côla masnà a bsogna nen feila mangié d'forssa.

TRAVET Bosaron! Sta mnestra a sa d'ramí c'a fa spavent. A l'è pa possibil trangugiela... Cosa diao j'eve fait?

BRIGIDA Mi j'eu pa podú sté an cusina, j'eu sempre dovú sté da madama.

MADAMA TRAVET Sté un po' ciuto... J'eu ciamave a pena un momentin. A l'è ch'i i buti sempre trop feu.

TRAVET Là, porté via sta porcheria e dene d'autr (Brigida e Marianin a eseguisso).

MADAMA TRAVET (arangiandse le pieghe d'la vesta) Dësgagieve un po' a mangié ch'i chërdo che 'l Comendator a tardrà nen a arivé, e ti, Travet, t'l'as ancora da cambiete la crovata, 'l gilè e 'l vestí.

TRAVET D'co la crovata? a bsognralo ch'i la buta bianca?

MADAMA TRAVET No, a basta côla neira (Brigida e Marzanin a torno portand doi piat).

CARLIN (sautand s'la cadrega) A l'è si 'l doss, a l'è sí 'l doss.

TRAVET Sta ferm ch't'mandi tut an aria (a lo serv).

CARLIN Damne ancora papà d'doss.

TRAVET I t'eu già datne trop. T'sas che lolí a t'fa mal.

CARLIN Mi i na veui ancora.

TRAVET Te', là, pia, sta' ciuto... Ma sossí a l'è d'co tut brusà. A l'è un carbon genit. Chi c'a peul mangié 'na roba parei?

BRIGIDA Oh c'a senta, monssú, mi doi mésté i peus nen feje. Si j'eu da fé la creada a madama, i peus nen fé la cusinera an cucina.

MADAMA TRAVET Ma veuli finila, insolenta.

TRAVET (a s'aussa e a campa la serviëtta s'la taula d'rabia) Gnanca podei mangé un bocon!!... E tut për côl benedet teatro!

MADAMA TRAVET (a s'aussa an colera) I veui nen séntije côle rason... Se la serva a l'è 'na sotola...

BRIGIDA Madama, i la prego.

MADAMA TRAVET I veui nen portene mi la pena.

BRIGIDA A la portrà nen un pess... Ala pa licenssiame? E c'a staga tranquila ch'i m'na vad (via con mala grassia).

TRAVET Bon! 'N'autra pi bela adess. I sôma senssa serva (Marianin dëspronta).

MADAMA TRAVET Eh! ch'i na trovôma tante ch'i volôma.

CARLIN (a Marianin) Lassme ancora mangé d'côl doss.

TRAVET Veustu finila? T'l'as mangialo quasi tut da ti, astu nen vërgogna?

MADAMA TRAVET T'l'astu già piala la sitadina?

TRAVET Mi no...

MADAMA TRAVET A saria mei ch't'andeissi bele adess a sërchene una.

TRAVET J'eu ancora da vestime, j'eu da 'ndé a pié la vitura... a bsognria ch'j'aveissa quat gambe e quat brass.

MARIANIN (c'a l'ha dësprontà) Papà, veullo fé 'l piasí d'giuteme a buté la taula a post?

TRAVET (a porta la taula vsin a la muraia con Marianin) La vitura i podôma piela bele an caland giú... E peui chi sa c'a j pensa nen 'l Comendator.

CARLIN Andé an vitura... oh che piasí!!! I veui d'co andé mi al teatro. Ne' mama ch'i vad d'co mi?

TRAVET I t'eu già dite ch'd'no a ti.

CARLIN Mi i veui andé... mama, mama (a piora).

TRAVET Bosaron! A l'è 'na fontana côla masnà lí.

MADAMA TRAVET A j caria peuj pa gnun mal s'i lo mneisso.

TRAVET Un bel ambreui lí.

MADAMA TRAVET T'starijstu peui brav?

CARLIN Sí, sí, mama. I stagh peui sempre brav.

MADAMA TRAVET A l'è un moment a buteje la giachëtta da festa. Marianin, valo a vestí e fa' prest.

TRAVET S'i lo savia!

CARLIN (sautand) I vad d'co mi a teatro... Oh che goi!

MARIANIN Sa, ven sí ch'i t'vesta (via con Carlin).

TRAVET Ansomma, tut lon c'a veul côla masnà, ti t'lo fas.

MADAMA TRAVET E ti a t'piaslo sentlo sempre a pioré?

TRAVET A l'è che ant côla manera lí, i t'ripeto, ch'i t'lo guasti côl fieul...

MADAMA TRAVET Là, comenssôma nen chi discors. Mi j'eu niente veuja d'questioné...

TRAVET Oh! për mi gnanca... Tant a l'è vera che a l'è sempre mi ch'i cedo.

MADAMA TRAVET L'astu gnente d'pi interessant da dime?

TRAVET Sí ch'i n'eu. I spetava giusta ch'i fusso soi për parlete riguard a Marianin.

MADAMA TRAVET Apunto! Mi d'co j'eu da parlete d'toa fia.

TRAVET E ben, dis.

MADAMA TRAVET No, parla prima ti.

TRAVET J'eu pensà ben ben, e i m'son convint che côl Paolin a l'è propi un partí c'a conven.

MADAMA TRAVET Cosa dijstu?

TRAVET Sicura. A l'è fieul d'un panatè, ma chiel a cessa d'felo, e a l'è intrà impiegato ant me ufissi... E anche c'a continueissa nen ant l'impiegh, a l'è sgnor, e a m'smia...

MADAMA TRAVET Cosa ch'i sento!... Ma sastu ch't'ses un gran girometa? Se mach stamatin t'las dit...

TRAVET Ma, mia cara, j'eu pensaje an sima e...

MADAMA TRAVET Sent, Travet. Ti t'ses padron d'fé d'toa fia lon c'a t'na pias; ma se Marianin a sposa chiel lí, mi i butreu mai ij pé ant soa cà...

TRAVET 'N'autra adess!

MADAMA TRAVET T'sas nen cosa c'a j'è arivaje stamatin...

TRAVET Mi no. Cosa j'elo arivaje?

MADAMA TRAVET A l'è giusta d'lon ch'i volia parlete... Oh sí! loda la tua Marianin, portla an palma d'man... Oh! t'l'as 'na fia ben prudenta e ben anlëvà!

TRAVET Cos'j'elo staie? Cos'ala fait?

MADAMA TRAVET Stamatin, bele sí...

TRAVET E ben?

MADAMA TRAVET Mi i son vnua a cà, e j'eu sorprendula...

TRAVET Ant cosa?

MADAMA TRAVET Ansema Paolin.

TRAVET Bosaron! Soi?

MADAMA TRAVET No. A j'era d'co côl grassios monssú Giachëtta e côla gioia d'Brigida c'a j ten man... E a l'è për lon ch'j'eu mandala via.

TRAVET Euh là! S'a j'era tanta gent 'l mal a l'è peui nen cosí gross.

MADAMA TRAVET Cosa! T'smijlo poch. 'Na fia coma s'dev alo da riceve ij giovnot parei ant cà, quand che so pare e soa mare a j son nen?

TRAVET Sent... A son doi bone masnà... A j'era ansema Giachëtta c'a l'è 'na veja conossenssa...

MADAMA TRAVET Eco lí ch't'la scusi sempre. T'ses capace d'trové c'a l'ha fait 'na gran bela cosa...

TRAVET No. A l'ha avú tort. Ma i vëddo nen la rason lí drinta për nen dejla a Paolin... Anssi!

MADAMA TRAVET Ma fra noi aitri a j'è staje 'na sena... A l'han insolentí contra d'mi.

TRAVET Oh! Marianin... e Paolin d'co... a son incapaci...

MADAMA TRAVET A l'ha fait për tuti monssú Giachëtta. I son staita obligà d'butelo a la porta.

TRAVET Sí, Giachëtta a l'è un grossé.

MADAMA TRAVET Un manàn.

TRAVET Ma lolí a dev pa feje d'tort a Paolin...

MADAMA TRAVET Tut curt. S't'veus dejla vinta a monssú Giachëtta, dislo subit, ma mi i savreu coma regoleme.

TRAVET Calmte. Mi j'eu pa 'ncora decis niente. I disia mach parei...

MADAMA TRAVET E s't'fussi nen un pare d'potia, t'farij sentí da toa fia, për pi nen c'a j ariveissa d'cose parei.

TRAVET Sí, sí. Adess i j dio mi doi parole.

Leteratura piemontèisa
Vittorio Bersezio
Le miserie 'd monsú Travet